**Budapest Főváros I. kerület Budavári Polgármesteri Hivatal**

**Közterületi térfigyelő kamerarendszer**

**adatvédelmi szabályzata**

hatályos: 2024 január 1 -től

**BEVEZETÉS**

A Budapest Főváros I. kerület Budavári Polgármesteri Hivatal (a továbbiakban: Hivatal) Közterület-felügyeleti Irodája (a továbbiakban: Felügyelet) térfigyelő kamerarendszert működtet. Jelen, térfigyelő kamerarendszer működésére vonatkozó adatkezelési szabályzat (a továbbiakban: Szabályzat) elsődleges célja az irányadó jogszabályok figyelembevételével biztosítani az adatvédelem uniós és alkotmányos elveinek, az információs önrendelkezési jognak és az adatbiztonság követelményeinek érvényesülését a Felügyelet által végzett Budavári Önkormányzat illetékességi területe közterületeinek kamerás megfigyelése során. A cél elérése érdekében a Szabályzat meghatározza a kamerarendszer működésével kapcsolatban az adat rögzítésének, a rögzített adatok felhasználásának, az adat továbbításának és törlésének, valamint az érintetti jogok (kiemelten a hozzáférési jog) gyakorlásának részletszabályait. A térfigyelő kamerarendszer adatalapú működésére vonatkozó adatvédelmi szabályokat a Hivatal Jegyzője az alábbiak szerint határozza meg.

**A SZABÁLYZAT HATÁLYA**

A Szabályzat hatálya kiterjed a Hivatallal köztisztviselői, vagy bármely egyéb, foglalkoztatásra irányuló jogviszonyban álló, közterület-felügyelőkre, és térfigyelő operátorokra, különösen azokra, akik a megfigyelési tevékenység végzésében aktívan részt vesznek. Ennek megfelelően a kamerás megfigyelésért felelős felügyelőkre, a kamerakezelő operátorokra és minden olyan személyre, aki a Hivatallal fennálló jogviszonya vagy érintetti minősége alapján eseti jelleggel a kamerarendszerhez hozzáféréssel rendelkezik.

**A SZABÁLYZAT JOGSZABÁLYI HÁTTERE**

A Szabályzat jogszabályi és joggyakorlati hátterét alkotja:

* az információs önrendelkezési jogról és információszabadságról szóló 2011. évi CXII. törvény (a továbbiakban: Infotv.)
* a Polgári Törvénykönyvről szóló 203. évi V. törvény (a továbbiakban: Ptk.)
* a Magyarország helyi önkormányzatiról szóló 2011. évi CLXXXXIX. törvény (a továbbiakban: Mötv.)
* a közterület-felügyeletről szóló 1999. évi LXIII. törvény (a továbbiakban: Kftv.)
* a Rendőrségről szóló 1994. évi XXXIV. törvény (a továbbiakban: Rtv)
* az Európai Adatvédelmi Testület 3/2019. számú útmutatója a kamerarendszerek használatával kapcsolatosan
* A NAIH/2015/6921/2/V tájékoztatója a közterület kamerás megfigyeléséről

**ÉRTELMEZŐ RENDELKEZÉSEK**

Jelen Szabályzat alkalmazásában:

1. *adatállomány*: az egy nyilvántartásban kezelt adatok összessége;
2. *adatfeldolgozás*: az adatkezelő megbízásából vagy rendelkezése alapján eljáró adatfeldolgozó által végzett adatkezelési műveletek összessége;
3. *adatfeldolgozó:* az a természetes vagy jogi személy, illetve jogi személyiséggel nem rendelkező szervezet, aki vagy amely – törvényben vagy az Európai Unió kötelező jogi aktusában meghatározott keretek között és feltételekkel – az adatkezelő megbízásából vagy rendelkezése alapján személyes adatokat kezel;
4. *adatkezelés:* az alkalmazott eljárástól függetlenül az adaton végzett bármely művelet vagy a műveletek összessége, így különösen gyűjtése, felvétele, rögzítése, rendszerezése, tárolása, megváltoztatása, felhasználása, lekérdezése, továbbítása, nyilvánosságra hozatala, összehangolása vagy összekapcsolása, zárolása, törlése és megsemmisítése, valamint az adat további felhasználásának megakadályozása, fénykép-, hang- vagy képfelvétel készítése, valamint a személy azonosítására alkalmas fizikai jellemzők (pl. ujj- vagy tenyérnyomat, DNS-minta, íriszkép) rögzítése;
5. *adatkezelés korlátozása:* a tárolt adat zárolása az adat további kezelésének korlátozása céljából történő megjelölése útján;
6. *adatkezelő:* az a természetes vagy jogi személy, illetve jogi személyiséggel nem rendelkező szervezet, aki vagy amely – törvényben vagy az Európai Unió kötelező jogi aktusában meghatározott keretek között – önállóan vagy másokkal együtt az adat kezelésének célját meghatározza, az adatkezelésre (beleértve a felhasznált eszközt) vonatkozó döntéseket meghozza és végrehajtja, vagy az adatfeldolgozóval végrehajtatja;
7. *adattovábbítás:* az adat meghatározott harmadik személy számára történő hozzáférhetővé tétele;
8. *adattörlés:* az adat felismerhetetlenné tétele oly módon, hogy a helyreállítása többé nem lehetséges;
9. *adatmegsemmisítés*: az adatot tartalmazó adathordozó teljes fizikai megsemmisítése;
10. *adatvédelmi incidens:* az adatbiztonság olyan sérelme, amely a továbbított, tárolt vagy más módon kezelt személyes adatok véletlen vagy jogellenes megsemmisülését, elvesztését, módosulását, jogosulatlan továbbítását vagy nyilvánosságra hozatalát, vagy az azokhoz való jogosulatlan hozzáférést eredményezi;
11. *álnevesítés:* személyes adat olyan módon történő kezelése, amely – a személyes adattól elkülönítve tárolt – további információ felhasználása nélkül megállapíthatatlanná teszi, hogy a személyes adat mely érintettre vonatkozik, valamint műszaki és szervezési intézkedések megtételével biztosítja, hogy azt azonosított vagy azonosítható természetes személyhez ne lehessen kapcsolni;
12. *bűnüldözési célú adatkezelés:*  a jogszabályban meghatározott feladat- és hatáskörében a közrendet vagy a közbiztonságot fenyegető veszélyek megelőzésére vagy elhárítására, a bűnmegelőzésre, a bűnfelderítésre, a büntetőeljárás lefolytatására vagy ezen eljárásban való közreműködésre, a szabálysértések megelőzésére és felderítésére, valamint a szabálysértési eljárás lefolytatására vagy ezen eljárásban való közreműködésre, továbbá a büntetőeljárásban vagy szabálysértési eljárásban megállapított jogkövetkezmények végrehajtására irányuló tevékenységet folytató szerv vagy személy (a továbbiakban együtt: bűnüldözési adatkezelést folytató szerv) ezen tevékenység keretei között és céljából – ideértve az ezen tevékenységhez kapcsolódó személyes adatok levéltári, tudományos, statisztikai vagy történelmi célból történő kezelését is – (a továbbiakban együtt: bűnüldözési cél) végzett adatkezelése;
13. *címzett:* az a természetes vagy jogi személy, illetve jogi személyiséggel nem rendelkező szervezet, aki vagy amely részére személyes adatot az adatkezelő, illetve az adatfeldolgozó hozzáférhetővé tesz;
14. *érintett:* bármely információ alapján azonosított vagy azonosítható természetes személy;
15. *harmadik személy:* olyan természetes vagy jogi személy, illetve jogi személyiséggel nem rendelkező szervezet, aki vagy amely nem azonos az érintettel, az adatkezelővel, az adatfeldolgozóval vagy azokkal a személyekkel, akik az adatkezelő vagy adatfeldolgozó közvetlen irányítása alatt a személyes adatok kezelésére irányuló műveleteket végeznek;
16. *hozzájárulás*: az érintett akaratának önkéntes, határozott és megfelelő tájékoztatáson alapuló egyértelmű kinyilvánítása, amellyel az érintett nyilatkozat vagy az akaratát félreérthetetlenül kifejező más magatartás útján jelzi, hogy beleegyezését adja a rá vonatkozó személyes adatok kezeléséhez;
17. *közterület:* az I. kerület területén levő olyan terület, amely az ingatlannyilvántartásban közterületként szerepel;
18. *nyilvánosságra hozatal:* az adat bárki számára történő hozzáférhetővé tétele;
19. *profilalkotás:* személyes adat bármely olyan – automatizált módon történő – kezelése, amely az érintett személyes jellemzőinek, különösen a munkahelyi teljesítményéhez, gazdasági helyzetéhez, egészségi állapotához, személyes preferenciáihoz vagy érdeklődéséhez, megbízhatóságához, viselkedéséhez, tartózkodási helyéhez vagy mozgásához kapcsolódó jellemzőinek értékelésére, elemzésére vagy előrejelzésére irányul;
20. *rendkívüli esemény:* minden olyan esemény, körülmény, ami a megfigyelt területen tartózkodó személyek életét, testi épségét, személyes szabadságát veszélyezteti, a zavartalan működését akadályozza vagy veszélyezteti, valamint bűncselekmény vagy más jogellenes cselekmény, illetve az előbbiek reális veszélye;
21. *személyes adat:* az érintettre vonatkozó bármely információ.

**A MEGFIGYELÉS SZABÁLYAI**

**A megfigyelés alapelvei**

A Budapest I. kerület Budavári Önkormányzat közigazgatási területének közterületein zártláncú televíziós megfigyelés működik.

A képfelvételek készítése együtt jár a település megfigyeléssel érintett közterületein tartózkodó, áthaladó természetes személyek (személyes tárgyaik) képmásának, mint személyes adatnak a kezelésével. Az adatok kezelése magába foglalja különösen a rögzítést, tárolást, lekérdezést, zárolást és törlést.

**A megfigyelés célja**

A kerület területén nagyszámú, modern, változó értékű a közvagyon körébe tartozó vagyontárgy található, továbbá földrajzi elhelyezkedéséből és történelméből kifolyólag kiemelten nagyszámú turista fordul meg a közterületein. A kerület vezetésének kiemelt célkitűzése a lakosság védelme, a kerület közbiztonságának magas szinten tartása, így a kamerás megfigyelőrendszer az emberi élet és testi épség védelme mellett a köz- és magánvagyon védelme céljából kerül alkalmazásra

Valószínűsíthető, hogy a jogsértések észlelése, az elkövetők tettenérése, illetve a jogsértő cselekmények megelőzése, azok bizonyítása más módszerrel nem érhető el. E technikai eszközök alkalmazása elengedhetetlenül szükséges mértékű, és az információs önrendelkezési jog aránytalan korlátozásával nem jár.

Az adatkezelésnek nem célja az érintett személyek magatartásának, szokásainak megfigyelése, viselkedésének befolyásolása.

A célhoz kötöttség alapelve értelmében a rögzített felvételeket csak az alábbi esetekben lehet felhasználni:

* bűncselekmény vagy szabálysértés miatt indult eljárásban,
* közigazgatási hatósági eljárásban,
* felügyelői intézkedés jogszerűségének megállapítására irányuló közigazgatási hatósági eljárásban,
* a felvételen szereplő személy által, jogainak gyakorlása érdekében indított eljárásban,
* terrorcselekmények vagy más bűncselekmények megelőzése, felderítése és megszakítása céljából,
* nemzetbiztonsági védelmi és elhárítási, információszerzési, továbbá nemzetbiztonsági, belső biztonsági és bűnmegelőzési ellenőrzési feladatok ellátása céljából,
* katasztrófavédelmi, tűzvédelmi hatósági feladatok ellátása céljából valamint
* körözött személy vagy tárgy azonosítása érdekében.

**Az adatkezelés jogalapja**

A kamerás megfigyelés jogalapja: az információszabadságról szóló 2011. évi CXII törvény (a továbbiakban: Infotv.) 2. § (3) bekezdése alapján a személyes adatok bűnüldözési, nemzetbiztonsági és honvédelmi célú kezelésére e törvényt kell alkalmazni.

A Felügyelet, mint közfeladatot ellátó, közhatalmat gyakorló szervezeti egység feladatellátásához fűződő közérdek indokolható a kerületben található önkormányzati és lakossági tulajdonban, valamint a területen ideiglenesen tartózkodók saját tulajdonában álló) vagyontárgyak, berendezések védelmi igényével, továbbá a kerületben tartózkodó m inden személy életének, testi épségének és egészségének megóvására irányuló törekvéssel.

Személyes adat kizárólag egyértelműen meghatározott, jogszerű célból, jog gyakorlása és kötelezettség teljesítése érdekében kezelhető. Az adatkezelésnek minden szakaszában meg kell felelnie az adatkezelés céljának, az adatok gyűjtésének és kezelésének tisztességesnek és törvényesnek kell lennie.

**Az adatfeldolgozó igénybevétele**

A Felügyelet a megfigyelés végzése során adatfeldolgozót vesz igénybe a karbantartási és javítási feladatokban résztvevő külsős szervezet közreműködésével.

Az adatfeldolgozó kizárólag olyan személy vagy szervezet lehet, aki vagy amely megfelelő garanciát nyújt az adatkezelés jogszerűségének és az érintettek jogai védelmének biztosítására alkalmas műszaki és szervezési intézkedések végrehajtására.

Jelen Szabályzat vonatkozásában karbantartási és javítási feladatok alatt elsődlegesen a technikai (szoftveres, hardveres) meghibásodást, üzemzavar esetén a szükséges javítások elvégzését, a berendezések biztonságos, üzemkész állapotának fenntartását valamint a távfelügyeleti szolgáltatást kell érteni.

**Az adatkezelés időtartama**

A rögzített képfelvételt főszabály szerint a rögzítéstől számított 30 nap elteltével törölni kell.

Azon esetekben, amelyekben a jogszabály alapján a rögzített felvétel továbbításának van helye (a felvételen szereplő személy jogainak érvényesítésére, vagy az eljárásra jogosult szerv hatósági eljárást indított), az érintett kérelmére vagy ha az eljárásra jogosult szerv vagy hatóság az eljárás megindításáról a Felügyeletet a képfelvétel rögzítésétől számított 30 napon belül tájékoztatta, a Felügyelet a rögzített felvételt a kérelmező személy vagy az eljárásra jogosult szerv illetve a hatóság részére történő továbbításig kezelheti azzal, hogy az adatkezelés időtartama nem haladhatja meg a kérelem vagy a tájékoztatás beérkezésétől számított 30 napot. Ebben az esetben a felvételt a továbbítással egyidejűleg törölni kell.

**Az adattovábbítás**

A rögzített felvételt a Felügyelet törvényben meghatározott célból - bizonyítási eszközként –

1. a szabálysértési- vagy közigazgatási eljárásra jogosult szerv,
2. büntetőeljárásban a bíróság, az ügyészség, a nyomozó hatóság vagy az az előkészítő eljárást folytató szerv vagy
3. – törvényben foglalt feltételek fennállása esetén - a nemzetbiztonsági szolgálatok

megkeresésére vagy adatkérésére továbbíthatja. A megkeresésben vagy adatkérésben meg kell jelölni az eljárás tárgyát, ügyszámát és a rögzített felvétellel bizonyítandó tényt.

Az adatkezelést megelőzően a Felügyelet vezetője, a megfigyelésért felelős felügyelő, illetve az adatkezelő megbízásából vagy rendelkezése alapján eljáró adatfeldolgozó megvizsgálja a továbbítandó személyes adatok pontosságát, teljességét és naprakészségét.

Ha az adatkezelő, illetve a megbízásából vagy rendelkezése alapján eljáró adatfeldolgozó azt állapítja meg, hogy a továbbítandó adatok pontatlanok, hiányosak vagy már nem naprakészek, azokat kizárólag abban az esetben továbbíthatja, ha

1. az az adattovábbítás céljának megvalósulásához elengedhetetlenül szükséges, és
2. az adattovábbítással egyidejűleg tájékoztatja a címzettet az adatok pontosságával, teljességével és naprakészségével összefüggésben rendelkezésére álló információkról.

Ha az adattovábbítást követően jut az adatkezelő, illetve a megbízásából vagy rendelkezése alapján eljáró adatfeldolgozó tudomására, hogy az adattovábbítás törvényben, nemzetközi szerződésben vagy az Európai Unió kötelező jogi aktusában meghatározott feltételei nem teljesültek, arról a címzettet haladéktalanul értesíti.

Az adatok továbbítása kizárólag abban az esetben lehetséges, ha az az adattovábbítás céljának megvalósulásához elengedhetetlenül szükséges.

Az adattovábbítással egyidejűleg tájékoztatni kell a címzettet az adatok pontosságával, teljességével és naprakészségével összefüggésben rendelkezésre álló információkról.

A Felügyelet a kezelt személyes adatokat (képfelvételt) illetéktelen harmadik személy számára nem adja át, azt nem továbbítja, és nem teszi hozzáférhetővé annak megtekintését sem.

A rögzített felvétel továbbítására irányuló megkeresést meg kell tagadni akkor is, ha a felvétel a megkeresésben meghatározott tény bizonyítására alkalmatlan.

A felvétel/személyes adatok továbbításáról adattovábbítási nyilvántartást kell vezetni.

**Tájékoztatás**

Az érintettet az adatkezelés megkezdését megelőzően és ezen felül kérésére bármikor tájékoztatni kell az adatkezelés minden részletéről.

Ennek megfelelően minden érintett számára elérhető a tájékoztatás a kamerás megfigyelés működéséről és annak szabályozásáról az önkormányzat honlapján.

A Felügyelet kötelezettségének megfelelve figyelemfelhívó jelzést helyez el arról, hogy a kerületben kamerás megfigyelést alkalmaznak.

**A kamerás megfigyeléssel érintett területek, illetve a megfigyelés korlátai**

Az egyes kamerák pontos helyei az önkormányzat honlapján kerültek feltüntetésre.

Az egyes kamerák telepítési helye alapos mérlegelést követően egyedileg került meghatározásra. A kamerák látószöge a céljaikkal összhangban álló területre irányulhat, amely a jogszabályi kötelezettségeknek megfelelően csak az ön kormányzat illetékességi területén levő közterület, az önkormányzat intézményeinek valamint gazdasági szervezetinek területe lehet.

A kamerás megfigyelés abszolút korlátját jelenti az emberi méltóság tiszteletben tartása, vagyis az, hogy a megfigyelés során alkalmazott eszközök, módszerek nem járhatnak az emberi méltóság megsértésével.

Jogellenesnek tekinthető az olyan kamerás megfigyelőrendszer alkalmazása, amelynek célja egyes konkrét személyek viselkedésének befolyásolása. A természetes személyek magánélete semmilyen körülmények között nem figyelhető meg.

A Felügyelet nem telepíthet olyan kamerát, amely kizárólag egy konkrét személy vagy csoport tevékenységét figyeli meg.

A Felügyelet nem végezhet megfigyelést olyan területen, ahol az a magánélethez való jogot, illetve az emberi méltóságot sértheti. Különösen vonatkozik a tilalom a kerület területén található magáningatlanok kül - és belterületeire.

**A kamera élőképek megfigyelése**

A megfigyelt területek kamerái által közvetített élőkép megtekintésére az alábbi személyeknek van lehetősége:

1. a térfelügyeleti központban szolgálatot teljesítő felügyelők, a Rendészettel foglalkoztatási jogviszonyban lévő személyek, hivatásos rendőri állomány;
2. a hatóság képviselője, például a rendőr (konkrét intézkedés esetén).

**A rögzített felvételek visszanézésének esetei**

A rögzítő rendszer tárolt felvételeibe kizárólag a fentiekben leírt, törvényben meghatározott célokból, a jogsértő cselekmények megalapozott gyanújának bizonyítása és az elkövető azonosítása, illetve az emberi életet vagy testi épséget érintő egyéb események, balesetek vagy más rendkívüli esemény feltárása érdekében tekinthetnek be az arra jogosultsággal rendelkező személy.

A felvételeket illetéktelen harmadik személy nem ismerheti meg.

**Az érintetti jogok**

Az érintett az adatkezelés teljes időtartama alatt jogosult a megadott elérhetőségeken tájékoztatást és hozzáférést kérni a Felügyelet által kezelt, rá vonatkozó adatokról, valamint az adatkezelés körülményeiről, úgymint:

1. az adatkezelés célja,
2. a személyes adatok kategóriái,
3. a címzettek vagy címzettek kategóriái, ha van ilyen,
4. az adattárolás tervezett időtartama, vagy az adattárolás időpontja meghatározásának szempontjai,
5. ha az adatok nem az érintettől származnak, a forrásukra vonatkozó minden információ,
6. automatizált döntéshozatal, illetve profilalkotás ténye, módszere és következményei.

Az érintetteknek történő hozzáférés biztosítása során úgy kell eljárni, hogy mások személyiségi jogai ne sérülhessenek. Erre különösen a felvételrészletek kiadásakor kell figyelemmel lenni.

Az érintett személyes adatait törölni kell, ha az adatok kezelése jogellenes, az adatkezelés célja megszűnt, vagy az adatok tárolásának meghatározott határideje lejárt, továbbá ha bíróság vagy a Nemzeti Adatvédelmi és Információszabadság azt jogerősen elrendelte.

A Felügyelet korlátozza az adatkezelést, ha

1. az érintett vitatja a kezelt személyes adatok pontosságát, arra az időtartamra, amíg az adatok pontosságának ellenőrzése be nem fejeződik
2. az adatkezelés jogellenesnek bizonyul, de az érintett ellenzi a személyes adatainak törlését,
3. az adatkezelés eredeti céljának eléréséhez már nincs szükség az adatra, de az érintett igényli azokat jogi igényel előterjesztéséhez, érvényesítéséhez vagy védelméhez
4. az érintett tiltakozott az adatkezelés ellen és ennek kivizsgálása még folyamatban van a folyamat időtartamára.

Az érintett hozzáféréshez való jogának érvényesítését a Felügyelet az elérni kívánt céllal arányosan korlátozhatja vagy megtagadhatja, ha ezen intézkedés elengedhetetlenül szükséges az alábbiak biztosításához:

1. az általa vagy részvételével végzett vizsgálatok vagy eljárások – így különösen a büntetőeljárás – hatékony és eredményes lefolytatásának,
2. a bűncselekmények hatékony és eredményes megelőzésének és felderítésének,
3. a bűncselekmények elkövetőivel szemben alkalmazott büntetések és intézkedések végrehajtásának,
4. a közbiztonság hatékony és eredményes védelmének,
5. az állam külső és belső biztonsága hatékony és eredményes védelmének, így különösen a honvédelem és a nemzetbiztonság vagy
6. harmadik személyek alapvető jogai védelmének biztosításához.

**Jogosultságkezelés**

A kamerarendszer által közvetített képek esetenként kerülnek megfigyelésre.

A térfigyelő kamerarendszer által közvetített élőképek megfigyelésének célja, hogy a megfigyelésért felelős felügyelő és a kamerakezelő operátor(ok) áttekintést kapjon a megfigyelt területek állapotáról, helyzetéről és indokolt esetben azonnali intézkedést tegyen, illetve kezdeményezzen.

A közvetített képekhez hozzáféréssel a Felügyelet vezetője, a megfigyelésért felelős felügyelő és a kamerakezelő operátor(ok) rendelkeznek.

A közvetített képek megfigyelésekor – azon kamerák esetén, amelyek technikailag képesek a ráközelítésre (zoom funkció) – tilos magánterületre, illetve az ott tartózkodókra ráközelíteni, tevékenységüket megfigyelni.

A kamerarendszer folyamatosan rögzíti a képeket. A képek rögzítésének célja, hogy szükséges esetben bizonyítási eszközként felhasználhatók legyenek az egyes eljárásokban.

A megfigyelés során rögzített adatokhoz kizárólag a Felügyelet vezetője, a megfigyelésért felelős felügyelő és a kamerakezelő operátor(ok) rendelkezik hozzáféréssel.

A felvételek visszanézését az élet és testi épség védelme, a vagyonvédelem és rendkívüli események kivizsgálása teheti indokolttá. Előzetesen meg kell győződni arról, hogy történt-e bármi olyan esemény, amely bűncselekmény vagy más jogellenes cselekmény, valamint baleset gyanúját alapozza meg.

A rendkívüli eseményt tartalmazó felvételrészeket a rendkívüli eseményt nem tartalmazó felvételektől elkülönítetten kell kezelni.

A rendkívüli eseményt tartalmazó felvételek esetén a felvétel rögzítésétől számított legfeljebb 2 napon belül a Felügyelet köteles a hatáskörébe tartozó eljárást megindítani, vagy más szerv vagy hatóság hatáskörébe tartozó eljárások szükségessége esetén az eljárás megindítását kezdeményezni.

Érvényes hozzáférési jogosultsággal rendelkező harmadik fél (illetékes szerv, hatóság vagy érintett) részére a rögzített képfelvételt kiadni kizárólag átadás-átvételi jegyzőkönyv kitöltése mellett lehetséges.

**A kamerás megfigyelésre vonatkozó adatbiztonsági szabályok**

A felvételek rögzítése a Budapest I. kerület Budavári Önkormányzatának tulajdonában álló saját rendszerén, a tulajdonában és birtokában lévő szerveren történik, a Hivatal telephelyénA kamerarendszer a kihelyezett kamerákból, valamint a központi megfigyelő, illetve rögzítő egységekből áll.

Az adatbiztonság jelen esetben a megfigyeléssel érintett adatok jogosulatlan megszerzése, módosítása és megsemmisítése elleni műszaki és szervezési intézkedések összességét takarja.

Az adatkezelési műveleteket úgy kell megtervezni és végrehajtani, hogy az biztosítsa az érintettek magánszférájának védelmét.

A Felügyelet az adatkezelés jogszerűségének valamint a kezelt személyes adatok biztonságának biztosítása érdekében az adatkezelés összes körülményéhez, így különösen céljához, valamint az érintettek alapvető jogainak érvényesülését az adatkezelés által fenyegető kockázatokhoz igazodó műszaki és szervezési intézkedéseket köteles tenni. Ezeket az intézkedéseket a Felügyelet évente felülvizsgálja és szükség esetén módosítja.

Az adatokat az alábbi intézkedések védik, különösen a jogosulatlan hozzáférés, megváltoztatás, továbbítás, nyilvánosságra hozatal, törlés vagy megsemmisítés, a véletlen megsemmisülés és sérülés, továbbá az alkalmazott technika megváltozásából fakadó hozzáférhetetlenné válás ellen:

1. a rögzítő egységet olyan zárható helyiségben kell kialakítani, valamint zárt szekrényben elhelyezni, amely csak a jogosultsággal rendelkezők számára hozzáférhető,
2. adatok feldolgozása informatikai eszközökkel történik, automatizált módon, a rendszert üzemeltető beavatkozási lehetőségének korlátozásával vagy kizárásával,
3. a Felügyeletnek gondoskodnia kell arról, hogy az adatokhoz hozzáférő személyek teljeskörű és megfelelő tájékoztatást kapjanak az adatvédelmi követelményekről,
4. a zárt rendszerű műszaki megoldással kiépített kamrarendszer adatbiztonsági szintje és a felvételek automatikus rögzítése igyekszik megfelelni a kor technikai és technológiai követelményeinek,
5. a térfigyelő kamerarendszer által rögzített felvételek kezelését kizárólag jogosultsággal rendelkező személyek végezhetik,
6. alapesetben az adatok tárolása és törlése automatikusan működik, emberi közrehatás nélkül,
7. az informatikai eszközök karbantartása esetén a kamerás megfigyelésért felelős felügyelőnek kell gondoskodnia az adatvédelmi előírások betartásáról. Karbantartást, javítást csak a kamerás megfigyelésért felelős felügyelő jelenlétében lehet végezni,
8. idegenek a központi helyiségekben csak a Felügyelet vezetője, a kamerás megfigyelésért felelős felügyelő vagy az általuk kijelölt személy jelenlétében tartózkodhatnak. Az idegenek jelenlétében a felvételek visszanézését meg kell szakítani, ha a visszanézett adatok idegen általi megismerhetőségét más módon nem lehet kizárni,
9. a megfigyelést és adatrögzítést lehetővé tevő informatikai rendszerben biztosítani kell, hogy a belépés személyre szóló kóddal (felhasználónév, jelszó) történhessen.
10. A rendszer minden tevékenységet automatikusan és visszakereshetően dokumentál (naplóz)

**Adatvédelmi incidens**

A Felügyelet az általa, illetve a megbízásából vagy rendelkezése alapján eljáró adatfeldolgozó által kezelt adatokkal összefüggésben felmerült adatvédelmi incidenst haladéktalanul, de legfeljebb az adatvédelmi incidenstől számított 72 órán belül köteles bejelenteni a nemzeti Adatvédelmi és Információszabadság Hatóságnak, az alábbi adatok megküldésével

1. az adatvédelmi incidens jellegének ismertetése, beleértve – ha lehetséges – az érintettek körét, hozzávetőleges számát valamint az incidenssel érintett adatok körét és mennyiségét,
2. az adatvédelmi incidensből eredő valószínűsíthető következmények ismertetése,
3. az adatkezelő által az adatvédelmi incidens kezelésére tett vagy tervezett – az adatvédelmi incidensből eredő esetleges hátrányos következmények mérséklését célzó és egyéb – intézkedések ismertetése.

**Nyilvántartásvezetés**

A térfigyelő kamerarendszer működtetése során nyilvántartást kell vezetni

1. a kihelyezett kamerákról és az általuk megfigyelt területről (kameranyilvántartás)
2. a rendszerben rögzített felvételek visszanézéséről és kimentéséről (visszanézési napló)
3. az adattovábbításról (adattovábbítási napló)

**Kameranyilvántartás**

A kameranyilvántartásnak tartalmazni kell az alábbi adatokat

1. a kamerák kihelyezésének helyét
2. az alkalmazott kamerák darabszámát
3. az adott kamerával/kamerákkal megfigyelt területe

**Visszanézési napló**

A térfigyelő kamerarendszer által rögzített felvételek központi helyiségében történő visszanézése esetén a visszanézésre valamint a rendkívüli események képrészleteinek kimentésére vonatkozó adatokat naplóban kell rögzíteni.

A visszanézési naplónak tartalmaznia kell az alábbi adatokat:

1. a visszanézési napja,
2. a visszanézett felvételek azonosításához szükséges adatokat
   1. kameraszám
   2. a felvételrögzítés kezdő és végső időpontja
   3. a bekövetkezett rendkívüli eseményeket
   4. a rendkívüli eseményeket tartalmazó felvételrészek kimentésének adatait (mentés helye)
   5. kezdeményezett intézkedéseket
   6. visszanéző neve

**Adattovábbítási napló**

Az adattovábbítási naplónak évenként kell vezetni és a nyilvántartást 5 évig kell megőrizni.

Az adattovábbítási naplónak tartalmaznia kell az alábbi adatokat:

1. mikor történt az adattovábbítás
2. a felvételek mely szervnek, hatóságnak vagy magánszemélynek kerültek továbbításra
3. az adattovábbításra milyen célból került sor
4. mi volt az adattovábbítás jogalapja

**ZÁRÓ RENDELKEZÉS**

Jelen szabályzat 2024. január 1. napján lép hatályba.

Budapest, 2023. november 20.